## La Generalitat atorga a l’Ajuntament de Dénia una concessió administrativa per a utilitzar l’antiga llotja del port com a espai sociocultural

*** El director general de Costes, Ports i Aeroports ha destacat que suposa un atractiu per a la localitat perquè “és un museu que allotja col·leccions de caràcter arqueològic i etnològic del municipi”
* Marc García Manzana assegura que es posa fi a una situació d’inseguretat jurídica, ja que “es funcionava, des de 2019, mitjançant autoritzacions a precari que es renovaven cada any”**

El director general de Costes, Ports i Aeroports, Marc García Manzana, ha anunciat que la Generalitat ha atorgat a l’Ajuntament de Dénia una concessió administrativa per a utilitzar l’antiga llotja del port de la localitat com a espai sociocultural durant una dècada.

D’esta manera, la Generalitat posa fi a una situació d’inseguretat jurídica que travessava este espai, ja que “es funcionava, des de 2019, mitjançant autoritzacions a precari que es renovaven cada any aproximadament”, ha explicat García Manzana. Així mateix, el director general ha agraït la labor de mediació de la comissionada del port de Dénia, Pepa Font, per a aconseguir solucionar el problema.

La petició de l’Ajuntament de Dénia s’emmarca en el que s’establix en la Llei 2/2014, de 13 de juny, de ports de la Generalitat per a les concessions d’ocupació del domini públic portuari. Cal recordar, que l’any 2019 es va obrir al públic el Museu de la Mar de Dénia a l’interior de l’edifici de l’antiga llotja de peix, després de dur a terme les obres previstes en el projecte bàsic i d’execució de rehabilitació de la infraestructura.

Com ha indicat el director general, este espai sociocultural suposa un atractiu, ja que “es tracta d’un museu que alberga col·leccions de caràcter arqueològic i etnològic del municipi, i sense ser una activitat estrictament portuària, té repercussió per a la societat”. L’Ajuntament de Dénia va invertir 781.576 euros en les obres de rehabilitació de l’edifici i mitjançant este contracte es compromet també a millorar la il·luminació exterior, que es considera insuficient.

A més, com a part de la concessió, el consistori es compromet a retirar els dos tòtems informatius situats en l’exterior del museu, ja que estan molt deteriorats i amb suport deficient o ancoratge amb el sòl, amb el risc de bolcada. En cas que l’Ajuntament estiga interessat a instal·lar-ne uns nous haurà de sol·licitar-lo i comptar amb l’oportuna autorització presentant un projecte tècnic, així com s’inclourà la imatge corporativa de la Generalitat.

D’altra banda, l’Ajuntament de Dénia serà el responsable de les mesures de seguretat, que si és el cas s’exigixen en la normativa sectorial aplicable. En concret, en el referit a l’ús d’un edifici públic o local de pública concurrència amb un aforament màxim previst de 193 persones.

A més, “la Conselleria de Medi Ambient ha comprovat que no hi ha afecció a espais naturals protegits emparats per figura de protecció ambiental o, si és el cas, espais naturals que es puguen vore afectats negativament pel desenrotllament de l’activitat”, ha explicat García Manzana.

L’antiga llotja de peix del port de Dénia té una superfície de 472,18 m², distribuïts en 397,18 m² de magatzem i 75 m² de terrenys urbanitzats sense edificar exteriors a l’edifici per a les conduccions soterrades.

Fecha: 08/05/2025